*Projekts*

LATVIJAS REPUBLIKAS MINISTRU KABINETS

2020. gada Noteikumi Nr.

Rīgā (prot. Nr. \_\_\_\_\_\_\_\_\_\_§)

**Kārtība, kādā administratīvi teritoriālās reformas ietvaros pašvaldībām piešķir valsts mērķdotāciju kopīga jaunveidojamā novada pašvaldības administratīvās struktūras projekta izstrādei**

Izdoti saskaņā ar

Administratīvo teritoriju un apdzīvoto

vietu likuma pārejas noteikumu 7. punktu

1. Noteikumi nosaka nosacījumus un kārtību, kādā administratīvi teritoriālās reformas ietvaros līdz 2021. gada 1. jūlijam pašvaldībām piešķir valsts mērķdotāciju kopīga jaunveidojamā novada pašvaldības administratīvās struktūras projekta izstrādei (turpmāk – projekts), kurā ietverti ar jaunveidojamā novada pašvaldības darbības organizāciju un reorganizāciju saistīti jautājumi.
2. Valsts mērķdotāciju piešķir un izmaksā par projekta izstrādi pašvaldībai (turpmāk – atbildīgā pašvaldība), kuras teritorijā atradīsies novada administratīvais centrs, kurš noteikts Administratīvo teritoriju un apdzīvoto vietu likumā.
3. Ja novada administratīvais centrs atradīsies valstspilsētā, kura saglabā atsevišķas pašvaldības statusu, tad valsts mērķdotāciju piešķir un izmaksā tai novada pašvaldībai, kurā ir lielākais iedzīvotāju skaits atbilstoši aktuālajiem Iedzīvotāju reģistra datiem.
4. Atbildīgā pašvaldība var pretendēt uz mērķdotācijas saņemšanu, ja līdz 2020. gada 10. septembrim iesniedz Valsts reģionālās attīstības aģentūrā (turpmāk – aģentūra) pieteikumu par apņemšanos to sagatavot, kurā norāda projekta izstrādes izmaksas un projekta izpildes termiņu, kas nepārsniedz sešus mēnešus no valsts mērķdotācijas piešķiršanas dienas.
5. Valsts mērķdotāciju piešķir no ministrijas budžeta programmas 30.00.00 “Attīstības nacionālie atbalsta instrumenti” šim mērķim paredzētiem līdzekļiem 2020. un 2021. gadam, nodrošinot valsts budžeta finansējumu līdz 18 750 *euro* vienam projektam.
6. Valsts mērķdotācijas izmaksu nodrošina aģentūra, kas apstiprina valsts mērķdotācijas piešķiršanas vērtēšanas komisiju (turpmāk – Komisija). Komisijā iekļauj Vides aizsardzības un reģionālās attīstības ministrijas (turpmāk – ministrija) un aģentūras pārstāvjus.
7. Valsts mērķdotāciju projekta sagatavošanai piešķir un izmaksā, pamatojoties uz Komisijas pieņemto lēmumu.
8. Aģentūra divu nedēļu laikā pēc šo noteikumu 5.punktā noteiktā lēmuma saņemšanas izvērtē to un nodod Komisijai:
	1. ja atbildīgās pašvaldības lēmums atbilst projektu izstrādes mērķim, Komisija pieņem lēmumu par valsts mērķdotācijas piešķiršanu projekta sagatavošanai;
	2. ja atbildīgā pašvaldība lēmumu nav iesniegusi noteiktā termiņa vai tas neatbilst projektu izstrādes mērķim Komisija pieņem pamatotu lēmumu par valsts mērķdotācijas nepiešķiršanu projekta sagatavošanai.
9. Aģentūra pieņemto lēmumu par projekta izstrādi piecu darba dienu laikā paziņo atbildīgajai pašvaldībai.
10. Atbildīgā pašvaldība piecu darba dienu laikā pēc lēmuma saņemšanas paziņo aģentūrai pašvaldības norēķinu kontu Valsts kasē.
11. Aģentūra piecu darba dienu laikā pēc paziņojuma saņemšanas par norēķinu kontu pārskaita 70% no piešķirtās valsts mērķdotācijas uz atbildīgās pašvaldības norādīto norēķinu kontu.
12. Atbildīgā pašvaldība projektu izstrādā sadarbībā ar visām attiecīgi apvienojamajām pašvaldībām, kuras noteiktas Administratīvo teritoriju un apdzīvoto vietu likumā. Apvienojamo pašvaldību domju priekšsēdētāji ir atbildīgi, lai atbildīgajai pašvaldībai tikt sniegta projektam nepieciešamā informācija.
13. Gatavojot projektu ikviena apvienojamo novadu dome iesniedz to informāciju, kas ir ietverama projektā par savu teritoriju. Atbildīgā pašvaldība šo informāciju izvērtē un iekļauj to projektā.
14. Projekta izstrādei attiecināmās izmaksas ir personāla atalgojums (darba alga un valsts sociālās apdrošināšanas obligātās iemaksas) un piesaistīto ekspertu pakalpojumu izmaksas.
15. Projektā tiek ietverta šāda informācija:
16. visu apvienojamo novada pašvaldību iestāžu un struktūrvienību, kā arī kapitālsabiedrību un citu pašvaldības institūciju darbības raksturojums;
17. jaunveidojamā novada pašvaldības iestāžu un struktūrvienību, kā arī pašvaldības kapitālsabiedrību un citu pašvaldības institūciju turpmākās darbības modelis jaunveidojamā novadā, kā arī ar šo institūciju darbības reorganizāciju saistīti jautājumi;
18. jaunveidojamā novada domes administrācijas pārvaldes modelis;
19. jaunveidojamā novada pašvaldības nolikuma projekts.
20. Atlikušo mērķdotācijas apmēru līdz 2021.gada 1.jūlijam saņem atbildīgā pašvaldība norādītajā norēķinu kontā, pēc domes priekšsēdētāja iesniegtā apliecinājuma aģentūrai, ka projekts ir izstrādāts.
21. Atbildīgās pašvaldības domes priekšsēdētājs ir atbildīgs par saņemtās valsts mērķdotācijas izlietošanu atbilstoši paredzētajam mērķim.
22. Atbildīgā pašvaldība projektu iesniedz jaunievēlētai novada domei turpmākai rīcībai un lēmuma pieņemšanai ne vēlāk kā 30 dienu laikā pēc domes sanākšanas uz pirmo sēdi.
23. Jaunā novada pašvaldība pēc 2021. gada republikas pilsētas domes un novada domes vēlēšanām, bet ne vēlāk kā līdz 2021. gada 1. novembrim iesniedz aģentūrā pārskatu par projekta izstrādei piešķirtās valsts mērķdotācijas izlietojumu (Pielikums) un jaunievēlētās novada domes lēmumu par izstrādātā projekta izskatīšanu un pieņemšanu zināšanai.
24. Ja jaunā novada pašvaldība, kā tiesību un saistību pārņēmēja konstatē, ka projekts nav izstrādāts saskaņā ar šo noteikumu 5. punktu, tā informē aģentūru.
25. Komisija var lemt par piešķirtās valsts mērķdotācijas atprasīšanu. Atgūtos finanšu līdzekļus ieskaita valsts budžetā.

Ministru prezidents A. K.Kariņš

Vides aizsardzības un reģionālās attīstības ministrs J.Pūce